KÉPEK ÉS RAJZOBJEKTUMOK BESZÚRÁSA

Dokumentumainkat színesebbé tehetjük különféle rajzok, képek beszúrásával. Illusztrációinkat készíthetjük a Word Rajzolás eszköztárának segítségével, de más programból származó képek átvételére és csatolt beillesztésére is lehetőségünk van.

Munkánk során kétféle – pixel- vagy vektorgrafikus – képtípussal találkozhatunk. A pixelgrafikus képek képpontokból, más néven pixelekből épülnek fel. A kép leírása minden egyes képpont színét tartalmazza. A kép felbontását (és egyúttal fájlméretét) az egységnyi területre eső képpontok száma határozza meg, így nagyításakor ezek a képek darabossá válhatnak. Ilyenek a fényképek is.

A vektorgrafikus képek egyenesekből és görbékből épülnek fel, a kép leírása csak a rajzelemek tulajdonságait – például egy egyenes esetében annak színét, vastagságát, kezdő- és végpontját – tartalmazza.

A vektorgrafikus képek előnye, hogy minőségromlás nélkül nagyíthatók és általában a pixelgrafikus képeknél jóval kevesebb helyet foglalnak el háttértárunkon.

A képeket beszúrhatjuk lebegő objektumként vagy egyszerű szövegelemként. A lebegő objektumként beszúrt képek a szövegtől függetlenül tetszőlegesen formátumozhatók, áthelyezhetők, letakarhatják a szöveget, vagy kerülhetnek annak hátterébe, de a szöveg akár körbe is járhatja azokat.

A MédiaTÁR HASZNÁLATA

A Word készítői számos képet mellékeltek a programhoz, melyeket a Médiatár segítségével szúrhatunk be dokumentumunkba. A Médiatár megjelenítéséhez adjuk ki a Beszúrás menü Kép  ClipArt parancsát vagy kattintsunk a Rajzolás eszköztár  Clipart beszúrása gombjára. Ez a gyűjtemény a Microsoft weblapjáról ingyenesen bővíthető. A parancs első kiadása után megjelenő párbeszéd panelen a Most gombbal kérhetjük a háttértárunkon található médiafájlok – képek, mozgóképek és hangok – megkeresését és a Médiatárba való felvételét. Ez a művelet igen hosszú ideig tarthat.

Ha ezt a műveletet egy másik alkalomra szeretnénk halasztani, kattintsunk a Később gombra. Amennyiben a háttértárunkon szereplő médiafájlokat egyáltalán nem kívánjuk a Médiatárba felvetetni, a Később gomb használata előtt kapcsoljuk be a Többé ne jelenjen meg ez az üzenet jelölőnégyzetet.

Ezt követően megjelenik a ClipArt beszúrása munkaablak, amelyen kulcsszó szerint kereshetünk a különféle médiagyűjteményekben elhelyezett anyagok között. Itt lehetőségünk van a keresett fájlok típusát is megadni.

Miután a munkaablakban beállítottuk a megjelenítendő elemeket, a Keresés gombbal megjeleníthetjük a Médiatár tartalmát: ClipArt ábrákat, fényképeket, mozgóképeket vagy hangokat.

A ClipArt beszúrása munkaablak  ikonjával egyszerre több képet jeleníthetünk meg a Médiatárból.

Az egyes médiafájlokat a munkaablakban látható mintájukra kattintva szúrhatjuk be a dokumentumba. Ez a művelet a mintakép jobb oldalán látható ikonra kattintva megjeleníthető menü Beszúrás parancsával is elvégezhető.

A menü Klip megnyitása parancsa betölti a klip feldolgozására alkalmas programot, és abban megnyitja a kiválasztott állományt.

A Megjelenítés és tulajdonságok parancs felnagyítva mutatja be a kiválasztott klipet – videofelvétel esetén annak első kockáját –, jellemzőit, illetve lehetőséget biztosít a keresési kulcsszavak módosítására.

A Kulcsszavak szerkesztése paranccsal módosíthatjuk a kiválasztott vagy – több klip kijelölése esetén – az összes kijelölt klip kereséshez használható kulcsszó-bejegyzéseit.

A Médiatár bejárásához ekkor az Előző és a Tovább gombokat használhatjuk. A Kulcsszó mezőben adhatjuk meg az új kulcsszót, amelyet ezután a Hozzáadás gombbal vehetünk fel a listára.

A klip menüjének Másolás gyűjteménybe parancsával vehetjük fel a fájlt az Office Médiatárának rendszerezett elemei közé.

A gyűjteményt a ClipArt beszúrása munkaablak Médiatár parancsa segítségével jeleníthetjük meg, ahonnan vektorgrafikus rajzok és pixelgrafikus fotók közül választhatunk.

A panel bal oldali listájában választhatjuk ki, hogy milyen kategóriába tartozó képeket keresünk. Ezután a jobb oldalon kattintsunk a beillesztendő képre.

Az adott kategória vagy egy Médiatár-beli klip helyi menüjének Beillesztés parancsa segítségével a Vágólap tartalmával bővíthetjük a Médiatárat.

Médiatárunkat internetről letöltött klipekkel is bővíthetjük. Ehhez használjuk a munkaablak Médiatár a weben parancsát.

A Médiatárból beszúrt kép lebegő objektumként kerül be a dokumentumba.

A kép áthelyezéséhez a Fogd és vidd módszert használhatjuk.

Az átméretezés a kép kijelölése után a kép körül megjelenő méretezőjelek húzásával történhet. Az oldalak közepén elhelyezkedő jelekkel torzítva, míg a kép sarkainál lévő jelekkel méretarányosan változtathatjuk meg a kép nagyságát.

A kép tulajdonságait a kép kijelölésekor megjelenő Kép eszköztár gombjaival vagy a Formátum menü Kép parancsával módosíthatjuk. A Kép eszköztárat a Nézet menü Eszköztárak  Kép parancsával jeleníthetjük meg vagy rejthetjük el.

A Kép eszköztár Szín gombjára kattintva megjeleníthető menü segítségével a kép színeinek tónusait néhány, előre beállított séma szerint módosíthatjuk.

A Több kontraszt és Kevesebb kontraszt, valamit a Több fényerő és Kevesebb fényerő gombokra kattintva a színek kontrasztját és fényerejét fokozatosan növelhetjük vagy csökkenthetjük.

A Levágás gomb bekapcsolása után a méretezőjelek segítségével a kép széleiről levághatjuk a felesleges részeket, illetve az eltávolított részeket visszaállíthatjuk.

A Vonaltípus gomb segítségével a képet keretbe foglalhatjuk. A képet szegélyező vonal tulajdonságainak részletes beállításához kattintsunk a gomb használatakor megjelenő menü További vonalak parancsára.

A szöveg körbefuttatása gombra kattintva szabályozzuk, hogy a dokumentum szövege milyen módon járja körbe a képet. A gomb használatakor megjelenő menü Befoglaló szerkesztése parancsára kattintva a kép körvonalát módosíthatjuk.

A Kép formázása gombbal vagy a képre duplán kattintva a Kép formázása panelt jeleníthetjük meg, amelyen a kép összes fent említett tulajdonságát tetszőleges értékek beállításával módosíthatjuk.

A Kép visszaállítása gomb segítségével a kép eredeti tulajdonságait állíthatjuk vissza.

A beszúrt kép törléséhez a kijelölés után üssük le valamelyik törlőbillentyűt.

KÉP BESZÚRÁSA FÁJLBÓL

Más programból származó képeket a Beszúrás menü Kép  Fájlból parancsával vagy a Kép, illetve Rajzolás eszköztár Kép beszúrása gombjára kattintva szúrhatunk be a dokumentumba.

A megjelenő párbeszéd panelen a beszúrni kívánt képet a fájlok megnyitásánál tanult módszerrel választhatjuk ki.

A Beszúrás gombból legördülő lista Csatolás fájlhoz parancsával állandó kapcsolatot létesíthetünk a képfájl és annak dokumentumba beszúrt példánya között.

Ilyen esetben az eredeti képfájl módosítása automatikusan a dokumentumba beszúrt képre is vonatkozik.

RAJZOBJEKTUMOK HASZNÁLATA

Kész képek beszúrásán kívül magunk is létrehozhatunk illusztrációkat a Rajzolás eszköztár gombjai segítségével.

A Rajzolás eszköztár a Szokásos eszköztár  Rajz gombjának be- vagy kikapcsolásával jeleníthető meg vagy tüntethető el. Ezt a műveletet a Nézet menü Eszköztárak  Rajzolás parancsával vagy egy ikon helyi menüjéből is elvégezhetjük.

A Vonal, Nyíl, Téglalap és Ellipszis gombokkal kiválasztható rajzeszközökkel egyszerűbb geometriai alakzatokat rajzolhatunk.

Vigyük az egeret a dokumentum tetszőleges pontjára, tartsuk az egér bal gombját lenyomva, és húzzuk az egeret valamilyen irányba, amíg a geometriai elem a kívánt méretű nem lesz.

A SHIFT billentyű nyomva tartása közben szabályos négyszög és kör alakzatokat hozhatunk létre. A CTRL billentyű nyomva tartásakor, rajzolás közben, az alakzat az idom közepétől szimmetrikusan növekszik.

Néhány bonyolultabb alakzatot előre elkészített sémák segítségével is megrajzolhatunk. Ezeket a rajzelemeket az Alakzatok gombra kattintva megjeleníthető listából választhatjuk ki.

Az Alakzatok gombbal megjeleníthető menü minden panelje kiemelhető a panel tetején lévő keskeny sáv megfogásával és elhúzásával. Így önálló eszköztárakat alakíthatunk ki.

Az Alakzatok menü segítségével készített rajzelemek egyes tulajdonságai a méretezőjelekhez hasonló sárga rombuszok segítségével egyedileg módosíthatók.

A rajzelemek tulajdonságait a Kitöltőszín, Vonalszín, Vonaltípus, Szaggatási típus, Nyíl stílus, Árnyék stílusa és Térhatás stílusa gombokra kattintva állíthatjuk be.

Rajzelemeinket szabadon elforgathatjuk a Rajzolás eszköztár Rajz menüjének Forgatás vagy tükrözés  Tetszőleges forgatás parancsával vagy a rajzobjektumok felett látható zöld forgató fogantyú húzásával.

A Szövegdoboz gomb segítségével a többi szövegrésztől független, a lebegő rajzobjektumokhoz hasonlóan kezelhető téglalapot hozhatunk létre, melybe szöveget írhatunk.

A WordArt beszúrása gombra kattintva különleges formátumú szövegeket hozhatunk létre.

A megjelenő panelen válasszunk egy tetszőleges stílust, majd kattintsunk az OK gombra.

A következő párbeszéd panelen a megjelenítendő szöveget és annak formátumait állíthatjuk be.

A szöveg begépelése és a formátumok beállítása után kattintsunk az OK gombra. Ezután a képernyőn megjelenik a WordArt objektum.

A létrehozott objektumot a WordArt, illetve a Rajzolás eszköztár segítségével módosíthatjuk.

A WordArt beszúrása gombra kattintva megjelenő panel segítségével új WordArt objektum beszúrására van lehetőségünk.

A Szöveg szerkesztése gomb segítségével a beszúrt WordArt objektum szövegét módosíthatjuk, az objektum formátuma nem változik.

A WordArt gyűjtemény gombbal a WordArt objektum stílusát változtathatjuk meg.

A WordArt formázása gombra kattintva megjelenő panelen a WordArt objektum kitöltési színét és a szegélyvonalak tulajdonságait módosíthatjuk.

A WordArt alakzat gomb segítségével az objektumot eltorzíthatjuk a kiválasztott alakzatnak megfelelően.

A szöveg körbefuttatása gombra kattintva megjelenő legördülő listában a WordArt objektumnak a dokumentum szöveghez viszonyított helyzetét adhatjuk meg.

A WordArt azonos betűmagasság gombbal minden betű magasságát egyforma nagyságúra állíthatjuk.

A WordArt függőleges szöveg gombbal a WordArt objektum szövegét vízszintesről függőlegesre állíthatjuk.

Az Igazítás WordArtban gombra kattintva megjelenő legördülő listából hat különböző szövegigazítási mód közül választhatunk.

A WordArt betűközök gomb segítségével a WordArt objektum szövegében a betűk közötti távolságot módosíthatjuk.

Több rajzobjektumból álló illusztrációink kezelését az összetartozó objektumok csoportba foglalásával egyszerűsíthetjük. Az így létrehozott csoportokat a Word egy objektumként kezeli.

Jelöljük ki a csoportba foglalni kívánt objektumokat. Ezt az első rajzelem kijelölése után a SHIFT billentyű nyomva tartása mellett a további objektumokra kattintva tehetjük meg. Ha a kijelölést a gumikeret segítségével szeretnénk elvégezni, kapcsoljuk be a Rajz eszköztár  Objektumok kijelölése gombját, majd a bal gomb nyomva tartása mellett az egér húzásával jelöljük ki a kívánt objektumokat.

Ezután adjuk ki a Rajz gombra kattintva megjelenő menü Csoportba foglalás parancsát.

Egy csoport felbontásához annak kijelölése után adjuk ki a Rajz gomb menüjének Csoportbontás parancsát.

Alaphelyzetben a korábban készített rajzelemeket a később készített rajzelemek eltakarják. A takarás sorrendjét megváltoztathatjuk a Rajz gombbal megjeleníthető menü Sorrend  Előrehozás vagy Hátraküldés parancsával.

A szöveg és a rajzobjektumok takarását a Szöveg elé hozás és a Szöveg mögé küldés parancsok segítségével szabályozzuk.